**黛姑娘床單**（**英文：Day Joyce Sheet**）係太平洋戰爭、日佔香港時期嘅一件重要歷史文物。呢張床單係喺香港赤柱拘留營秘密製作，上面繡咗一千一百個名、標誌同數字，並附有兩年嘅營區，用密碼寫成嘅日記。喺日軍多次搜查營地，都成功收埋，打完仗有人帶返英國。 1975年，張床單捐咗畀倫敦帝國戰爭博物館；2009年5月，喺帝國戰爭博物館嘅《俘虜：戰俘嘅非凡生活》特別展覽度公開展出。

黛姑娘背景
-----

張刺繡床單嘅作者，全名叫**黛絲·瑪莉·些治**（英文：Daisy Mary Sage），簡稱**阿黛**（Day），因為佢嘅職業又叫**黛姑娘**。佢喺沙福郡 Yoxford 村出世，大學讀生物學，跟住因應第二次世界大戰爆發而訓練埋做助理護士，但冇俾軍隊徵召去戰場。於是佢喺1940年3月搵咗份工，去香港教育司署做生物學家。

黛姑娘喺香港做嘢嗰陣，太平洋戰爭打到香港。香港保衛戰由1941年12月7號打到25號，黛姑娘就喺九龍喇沙書院校舍設立嘅臨時軍事醫院度做助理護士。日軍打到入九龍嘅時候就攻佔咗喇沙書院，俘虜駐場醫護人員，包括黛姑娘。佢喺喇沙踎到1942年1月20號，跟住被移送赤柱監獄，同大約二千名西洋籍戰俘一齊韞喺個俾炸彈炸到爛溶溶嘅前獄卒宿舍。黛姑娘形容赤柱監獄因為三面環海，「係一個幾容易用大海嚟強化監閘嘅位置」。

床單刺繡
----

打仗期間，黛姑娘一路枕住喺散裝紙上面寫日記，同埋喺床單上面刺繡。佢收埋啲日記喺中式睡褲入面。「重點係條睡褲啲皺褶索索聲，俾啲日記匿咗三年，每次搜查都好刺激但係安全過骨。」

張床單大約八呎乘七呎大（二點五米乘兩米），係喺開始打仗嘅時候「笠」返嚟嘅，喺喇沙軍事醫院「出世」。黛姑娘「喺唔知邊度搵到支針」，由醫院啲被鋪掹啲線出嚟，將佢嘅思緒繡落張床單。「一開始嘅時候冇諗過咩目的，繼續繡嘅時候亦冇諗過『戰後』點樣。刺繡純粹係因為手痕，要打發心神，靜靜雞記低自己啲諗頭。」

唔係刺緊繡嘅時候，張床單就靜靜雞攝喺佢張碌架床啲氈之間。到黛姑娘獲釋嘅時候，張床單已經繡咗1100個人名同符號，包括兩年嘅密碼日記同埋「好多男女老幼、冇命再見天日嘅各路英雄」嘅簽名。黛姑娘話，「叫呢啲符號做密碼嘅話就實在太睇得起我個諗頭喇，不過我的確唔想件事咁揚。敵軍問到嘅時候我咪話想學好啲英文囉。」

戰後經歷
----

黛姑娘喺1945年8至9月獲釋，遣返英國，途中因病喺哥林堡留院治療，跟住喺當地朋友 Willoughby G. Beauchamp 同 Kathleen 夫婦屋企休養。之後，佢跟英國空軍喺渭州 Lyneham 空軍基地著陸英國，然後坐大巴「舒暢噉喺秋日早晨，穿過靚到令人哽咽嘅英倫郊區，到達倫敦維多利亞站。冇人知道我返咗嚟。我坐喺我個香港行李箱度，喊咗。」

黛姑娘從此冇返過香港。佢去咗挪威休養，之後喺錫菲大學做舍監。佢喺錫菲同黃金商人 Eric Joyce （艾力·載思）邂逅、結婚，所以後世認識佢同埋佢張刺繡床單主要係認得佢冠咗夫姓嘅名 **Day Joyce**（**黛·載思**）。

1970年代初，「時間耐咗，當年打仗嘅劇烈傷痛終於丟淡到可以控制到回憶嘅情緒，又想記低事情嘅中心」，黛姑娘決定攞返佢啲「仲慘過回憶」嘅戰俘散裝紙日記同埋張刺繡床單出嚟，編寫成回憶錄。1975年初，佢奉獻咗佢本回憶錄同埋刺繡床單俾倫敦帝國戰爭博物館。1975年10月19號，已經係寡婦之身嘅黛姑娘，因為癌症辭世。

解讀
--

2000年代，研究員用黛姑娘嘅回憶錄解讀床單上面嘅刺繡，事隔六十年之後重現呢張「歡樂、鮮艷、唔係幾靚、污污糟糟」嘅床單嘅故事。呢張貌似平凡，好似求其繡咗啲嘢上去嘅床單，記錄咗黛姑娘心裡面嘅秘密，同埋第二次世界大戰期間，赤柱監獄戰俘嘅「恐怖事、曙光點、希望高潮...大事、小事、重要事、好笑事」。

2009年5月，張床單第一次公眾展出，係博物館北區臨時展覽嘅一環，展覽主題叫《俘虜：戰俘嘅非凡生活》（*Captured: The Extraordinary Life of Prisoners of War*）。

館藏
--

黛姑娘床單同埋幾件相關館藏而家珍藏喺倫敦帝國戰爭博物館，平時唔開放畀公眾但可以預約參觀。

* Day Joyce Sheet（黛姑娘床單），ID no. EPH 3849, Exhibits and Firearms Department（展覽及槍械部）
* Guide to the Day Joyce Sheet（黛姑娘床單導覽），作者：Bernice Archer
* Ordinary People: The Sheet（平凡人：嗰張床單）, ID no. P324, Documents Reading Room（藏書閱覽室）
* 黛姑娘簡介刺繡床單錄音，ID no. 16065/2，Sound Archive（音訊館藏部）

書目
--

後世有關黛姑娘床單嘅記載，主要出自 Bernice Archer 手筆，佢專研究太平洋戰爭期間各地俾日軍俘虜嘅平民嘅被囚生活。相關書目包括：

* Bernice Archer (2004): *The Internment of Western Civilians under the Japanese, 1941-1945: A Patchwork of Internment*. Routledge, 2004. ISBN 0-7146-5592-9. This book is a comparative study of the experiences of civilians in mixed family camps and sexually segregated camps in the Far East, combining a wide variety of conventional and unconventional source material.
* Bernice Archer, Kent Fedorowich (2006): *The Women of Stanley*. In: *Women's History Review*, Volume 5, Number 3, DOI:10.1080/09612029600200119. This article examines the experiences of some of the women in Stanley Internment Camp, Hong Kong, analysing their roles and contributions to camp life.
* Bernice Archer (2008), *Internee voices: Women and children's experience of being Japanese captives*. In: Kevin Blackburn and Karl Hack (eds,) *Forgotten Captives in Japanese Occupied Asia*, (London & New York, Routledge, 2008), pp. 224-242.

攷
-

1. ↑  Joyce, Day *Ordinary People: The Sheet*. Imperial War Museum Collections Search: Private papers of Mrs D Joyce. Accessed 9 December 2011
2. ↑  Bernice Archer. Guide to the Day Joyce Sheet. Imperial War Museum. Exhibits and Firearms Department.
3. ↑  "Ordinary People: The Sheet", ID no. P324, p. 66.
4. ↑  英文原文：「What was of prime importance of the pyjamas was their creaking and their crackling. For three years they were to contain in their noisy folds all my written pages and to keep them safe through exciting searches」"Ordinary People: The Sheet", ID no. P324, p. 110.
5. ↑  "Ordinary People: The Sheet", ID no. P324, p. 36.
6. ↑  "Ordinary People: The Sheet", ID no. P324, p. 100.
7. ↑  "Ordinary People: The Sheet", ID no. P324, p. 270.
8. ↑  Bambury, Adam (7 May 2009). "Captured: The Extraordinary Life of Prisoners of War at IWM North". *culture24.org.uk*. 原著喺2009年12月24號歸檔. 喺8 December 2011搵到.